في البدء كان كورونا داخل من برا وكان خاص توفر فيك شروط مادية ومجتمعية باش تكون مصاب بيه، وهاد الناس هوما لي شفنا الفيديوات ديالهم كيعانيو من ماكلة السبيطار العيانة ومن الغرف بلا طواليط خاص، والمهم من كاع القطاع الصحي في المغرب، ولكن غير وصل كورونا للفئات الشعبية بداو كيخرجو فيديوات السعادة والنشاط والإستجمام، ها لي معلقة كتميطش فوق الفراش، ها باحسن عاطيها للعدس وكيعاود ماكلة السبيطار ويفرق الرصاين على العشران وخالقين السعادة، ها الدراري دخلات معاها الماتريال باش تريني وردو الغرفة لاصال، فقط ناموسية وطواليط وتلات وجبات يومية مضمونة كافية عند فئات كثيرة من المغاربة باش تكون سعيدة وناشطة واخا تكون حاملة لأخطر فيروس عرفاتو البشرية. أغلب هاد الناس طبعا صحاب الأعراض الخفيفة كيسيفطو فيديوات لعائلاتهم ناشطين واكلين شاربين ماخاصهم حتى خير، أما لي خداوهم للأوطيلات يدوزو الحجر الصحي، هادوك كيسيفطو فيديوات فيها الفرحة والإحساس بلي عندهم الزهر جاتهم هاد كورونا وحطوهم فأوطيل، وكيتشفاو فهادوك لي ماجاتهمش حيت عمرهم غادي يدخلو لشي أوطيل بحال لي فيه هوما، هادشي لي قالو شي عيالات مراكشيات لعائلاتهم وهوما كيصورو ليهم غرفة لوطيل والمرافق لي فيها وطبعا مكملات الفيديو حتى وصات على الكيس ديال الحمام، وأراك لحك ليا نحك ليك، والله يرحم ليك الواليدين أكورونا لي وصلتينا لهنا. كورونا كان فيروس فتاك وكيخلع ملي كان كيدخل من المطارات، ملي ستوطن عندنا ووصل للأحياء الشعبية حيث حدث بحال كورونا يقدر يهرس الروتين والقتامة ديال الحياة وتقدر تخلي المصاب بيه يعاود على الأزليات ديالو شي عشرين عام في المستقبل، وللى فيروس جالب للسعادة والمسرات، وفيروس أتاح للمقودة عليهم يدوزو عطلة مدفوعة الأجر واكلين شاربين ناعسين فأحسن الأوطيلات، الدراري في طنجة راه كتعوم بحوايجها فأوطيل طارق وناشطين مع راسهم، ومصورين الفيديوات في خاطر ولاد الحومة، ديك اللعبة ديال راه زاهية فأوطيل طارق خرج أخاي دبرليك فشي كورونا ولحق علينا هنا، كورونا لي عذب وقتل وهلك ناس ودول في إقتصادهم ونفسيتهم راه عند الدراوش فرصة للإستجمام فأحسن الأوطيلات وحدث تاريخي يهرس روتين الحياة. 
كورونا ملي كان يالله كيتصابو بيه الناس لي جايا من برا كنا كنشوفو فيديوات البكا والشكا من السبيطارات وغير وصل للأحياء الشعبية ولاو كيوصلو فيديوات النشاط والسعادة.. كاين لي حياتو العادية قود من حياتو وهو فيه كورونا وضامن ماكلتو ونعاسو فابور